Breiðholtskirkja

Breiðholtskirkja er ein af þremur kirkjum í Breiðholti, hinar tvær eru Seljakirkja og Fella- og Hólakirkja. Breiðholtssöfnuður var stofnaður þann 14. janúar 1972 en bygging kirkjunnar hófst árið 1978 þegar sr. Lárus Halldórsson, þáverandi sóknarprestur og fyrsti prestur safnaðarins, tók fyrstu skóflustungu að kirkjunni.

Kirkjan er byggð eftir teikningu Guðmundar Kr. Kristinssonar og Ferdinands Alfreðssonar arkitekta og Harðar Björnssonar byggingarverkfræðinga. Steypuvinnu við kirkjuna lauk árið 1980 en kirkjan var vígð 13. mars 1988.

Þann 7. janúar 1973 var fyrsta guðsþjónustan í hátíðarsal Breiðholtsskóla. Þá var keypt rafmagnsorgel frá Hollandi. 14. apríl 1974 var safnaðarstjórn sent bréf frá borgarstjóra um úthlutun lóðar fyrir kirkjubyggingu í Mjóddinni. Kosin var byggingarnefnd og formaður kosinn Sigurður E. Guðmundsson. Í framhaldi af því var efnt til samkeppni um hönnun kirkju. Í júní 1977 lýkur samkeppninni og bárust 19 tillögur. Valin var teikning Guðmundar Kr. Kristinssonar og Ferdinands Alfreðssonar arkitekta og Harðar Björnssonar byggingaverkfræðings. 5. nóvember 1978 á allra heilagra messu, var fyrsta skóflustungan tekin af sr. Lárusi Halldórssyni. Byggingameistari við kirkjubygginguna var ráðinn Kristinn Sveinsson.

Steypuvinnu lauk árið 1980 við neðri hæð kirkjunnar, árið 1983 voru burðarstoðir kirkjunnar reistar. Árið 1986 lét sr. Lárus Halldórsson af störfum og sr. Gísli Jónasson kosinn sóknarprestur í hans stað. Þann 13. mars 1988 var kirkjan vígð af herra Pétri Sigurgeirssyni biskupi. Safnaðarheimilið var tekið í notkun 12. janúar 1992.

Dr. dr. Sigurjón Árni Eyjólfsson er héraðsprestur í Reykjavíkurprófastsdæmi eystra. Hann hóf störf sem héraðsprestur 1. apríl 1993. Hann hefur haft skrifstofuaðstöðu í Breiðholtskirkju frá árinu 2001 og þjónað Breiðholtssókn í leyfum presta kirkjunnar. 1. mars 2003 var sr. Lilja Kristín Þorsteinsdóttir sett sem prestur við kirkjuna en hún lét síðan af störfum 1. september 2005. Sr. Bryndís Malla Elídóttir kom til starfa við kirkjuna 1. september 2005 og var hún starfandi héraðsprestur við söfnuðinn til ársloka 2014. Sr. Sigurður Grétar Helgason var settur til prestsþjónustu í hlutastarfi í nokkra mánuði vorið 2015 og sr. Jón Dalbú Hróbjatsson í ágúst og september sama ár. Sr. Þórhallur Heimisson var settur sóknarprestur 1. október 2015 og gegndi því starfi til 31. desember 2017 í leyfi sr. Gísla. Sr. Magnús Björn Björnsson var settur sóknarprestur 1. janúar 2018. Hann lauk störfum vegna aldurs 30. nóvember 2022.

Breiðholtsprestakall og Fella- og Hólaprestakall sameinuðust árið 2019 í eitt prestakall – Breiðholtsprestakall, og varð þá sr. Guðmundur Karl Ágústsson sóknarprestur í hinu sameinaða prestakalli. Hann lauk störfum vegna aldurs 1. apríl 2022. Sr. Jón Ómar Gunnarsson var settur sóknarprestur 1. apríl 2022 og gegnir því starfi til 30. júní 2025. Sr. Pétur Ragnhildarson verður settur sóknarprestur í Breiðholtsprestakalli frá og með 1. júlí 2025.

 Heimildir 
 Breiðholtskirkja, Breiðholtssókn 
 Breiðholtskirkja, Breiðholtssókn, 13. maí 2025. 

Flokkur:Kirkjur í Reykjavík
Flokkur:Breiðholt
Flokkur:Síður sem þurfa hnit